Nå er prisene endret.

Viweb.no, en norsk nettbutikk med fysisk butikk på et kjøpesenter i Vinstra, selger Apple-produkter til under halv pris.

Oppdatert, 07:35:

Prisene på nettsiden er oppdatert og oppjustert. iPhone X 64GB er nå priset til 10 000 og 256GB koster 12 000 kroner.

Også iMac-ene er nå priset mer likt andre butikker. Den beste 21,5″ iMac-modellen Viweb kostet i går 8000 kroner, men er nå priset til 16 989 kroner.

Gjør mer enn å selge mobiler

Selskapet som ble stiftet i fjor selger ikke bare mobiler og andre data-produkter, men utfører også nett-tjenester:

«Enten du ønsker å renovere ditt eksisterende nettverk eller har et nettverk byggeprosjekt som du vil bli kvitt, vår kontrakt arbeidstakere arbeider for å gjøre dine drømmer levende.»

Ingen ekte utstillingsprodukter?

Vi ble tipset av en leser som var innom den fysiske butikken i Vinstra. Personen fortalte oss at det ikke var ekte produkter å se i butikken, kun utstillingsmodeller.

Og, det som slår oss, foruten prisene på produktene, er følgende på viweb.no:

«Vi har samarbeidet med Dell Scandinavia, Apple USA og mobile betalingsløsninger i USA og Sør-Korea».

Viweb, en mini-bedrift stiftet i fjor med egenkapital på 100 000 kroner, hevder at de har avtaler med Apple og at det er slik de klarer å selge en iPhone X 256GB til 5000 kroner i stedet for 12 690 kroner. Vi har ikke fått svar på hvordan det er mulig.

Vi har også kontaktet Apples PR-kontor i Norge vedrørende dette og om slike samarbeid er naturlige, men har ikke hørt noe tilbake.

Importerer fra Midt-Østen

På Facebook-siden til butikken skryter de av levering av Samsung S9. Det som er interessant er at disse ser ut til å ha blitt importert fra Saudi-Arabia.

ITavisen har ikke klart å nå butikken per telefon, men fikk et par svar per epost:

«Vi importer fra Holding. Vi har avtaler med fabrikken. Aller produkter er originale og levert til lager i butikk og leverte til kunde i Norge, Tyskland , EU…..». Videre forklares det at «alle produkter er Ny og originale. Toll kontrollert i Norge og USA.»

Vi vet ikke hvem som er avsender av eposten, og fikk ikke svar da vi spurte.

Utrolige priser

I nettbutikken står det at de har 200 iPhone X på lager. Det spiller ingen rolle om man bestiller 64 eller 128GB-modell – prisen er uansett den samme: 5000 kroner. iPhone 6s kan handles for 3500 kroner og iMac, som det også opplyses det er 200 av på lager, koster fra 6000 til 18 000 kroner.

Den nyeste iMac 21,5″-modellen med i5 3,4GHz, 8GB RAM og 1TB HDD går for 8000 kroner. Den billigste 21,5″ iMac-en til Apple koster fra 12 790 kroner i Apples norske nettbutikk, og tilsvarende modell koster hele 17 190 kroner.

Også Samsung er representert: S9+ er priset til 5000 kroner. Denne er priset mer naturlig, da prisen i norske nettbutikker er litt over 7000 kroner.

Facebook

Viweb er å finne på Facebook. En rekke kunder har gitt gode skussmål til butikken som visstnok leverer varene med DHL, muligens direkte fra utlandet.

Vi ønsker fremdeles å komme i kontakt med noen fra Viweb for en uttalelse i saken, da vi lurer på hvordan det er mulig å selge Apple-produkter så billig, og hvordan samarbeidet med Apple i USA fungerer.

Samsung-mobilene er importert fra Saudi-Arabia: